Zum Glügg aber hämmer da ä Fall vor üs, wo gwüssermasse beed Siite rächt händ, und das isch ja immer äm schünschte.Tatsächli hätt mä z Elm schu vor sibenedriissg Jahr pschlosse, mä zali kä Bürgernutze mee uus, mä machi ä gmeinsami  Rächnig für Ortsgmeind und Tagme und mä füeri au punggto Holz und Pachtland ä Gliichschtellig zwüschet Bürger und Niderglassne ii. All daas hätt aso schu sittem Vieresibezigi ggulte. Dr komplett juristisch Zämeschluss vu Tagme und Ortsgmeind Elm isch dä aber vu de Schtimmbürger erscht äm zächete Dezämber driienüünzg pschlosse und im Jahr druuf, aso ebä imVierenüünzgi, vum Landrat abgsägnet worde. «Erstaunlicherweise stimmten beide Körperschaften demAntrag ohne eine einzige Wortmeldung zu», hätt dr Röbi Mohr  über d Herbschtgmeindsversammlig driienüünzg gschribe - aber allwäg heig mä halt ebä ds Gfüül gchaa, da göngs ja nu nuch um di formell Absägnig vu öppisem, wo vu dr Sach här einewäg schu zwänzg Jahr gälti. Churz und guet: D Elmer sind so oder anderscht die Erschte gsii, und daas isch ja schliessli d Hauptsach.